Beskeden er klar:

- Det skal gå ud over julehandlen, fordi det er den eneste måde, vi får folk til at høre på os.

Det siger Thomas Winding, der udover selv at være lastvognschauffør, også er talsmand for Facebookgruppen ”Nu stopper lastbilen”.

Gruppen består af over 8.000 chauffører fra hele landet, der er så utilfredse med nye bødetakster, som rammer chauffører og vognmænd i 2020, at de er klar til at blokere for julehandlen. Det vil de gøre ved at parkere lastbilen og på den måde forhindre transporten af varer.

De nye bødetakster betyder, at alvorlige sikkerhedsfejl som nedslidte dæk, defekte bremseaksler og ødelagte stoplys udløse bøder til ejeren eller vognmanden. Chaufføreren får samtidig en bøde på 5.000 kroner, og bliver samme chauffør stoppet endnu engang med en ny fejl, så bliver bøden fordoblet.

Ifølge Thomas Winding er et stop den eneste måde at blive hørt.

- Vi er nødt til at ramme nogle punkter, der gør, at folk vil høre. Vi skal ikke sidde og græde over, at vi får højere bøder, for selvfølgelig skal tingene være i orden, siger han.